ሪፖርት | ሀዋሳ ከተማ የዕለቱን ትልቅ ድል አስመዝግቧል
በኢትዮጵያ ፕሪምየር ሊግ ዛሬ ሀዋሳ ላይ ሀዋሳ ከተማ ወልዋሎ ዓዲግራት ዩኒቨርሲቲን አስተናግዶ ከፍፁም የጨዋታ ብልጫ ጋር 3-0 በመርታት የዓመቱን ጉዞ በድል ከፍቷል፡፡ የወልዋሎው አጥቂ ሪችሞንድ አዶንዶ ከቁምጣው ውስጥ ባደረገው የተለየ ትጥቅ እንዲሁም ለግብ ጠባቂው ዮሀንስ ሽኩር የህክምና ዕርዳታ በማስፈለጉ ጨዋታው ዘግየት ብሎ የጀመረ ነበር። በአማካዮቹ አዳነ ግርማ እና ታፈሰ ሰለሞን እንቅስቃሴ የሚመራው ሀዋሳ ከተማ በደስታ ዮሀንስ ድንቅ ብቃት ታግዞ በጨዋታው ፍፁም የሆነ ብልጫን ያሳየ ሲሆን ሪችሞንድ አዶንጎ ላይ የተመሰረተው የወልዋሎ የማጥቃት አማራጭ ስኬታማ መሆን ሳይችል ቀርቷል።              14ኛው ደቂቃ ላይ በጨዋታው ልዩነት ሲፈጥር የነበረው ደስታ ዮሀንስ በግራ የወልዋሎ የግብ መስመር እየገፋ ገብቶ ያደረገው ሙከራ የጨዋታው የመጀመሪያ ሙከራ ነበር። ደስታ 28ኛው ደቂቃ ላይ እስራኤል እሸቱ ላደረገው ሌላ ሙከራም ኳስ አመቻችቶ የሰጠ ሲሆን የሁለቱ ተጫዋቾች ጥምረት በዛው ቀጥሎ የወትሮው የመሀል ሜዳ የበላይነት ያልተለያቸው ሀዋሳዎችን 44ኛው ደቂቃ ላይ ቀዳሚ አድርጓል። ግቧን በግንባር በመግጨት ያስቆጠረው የፊት አጥቂው እስራኤል እሸቱ ሲሆን ከመስመር ኳስ ያሻገረለት ደግሞ ደስታ ዮሃንስ ነበር። የመጀመሪያው አጋማሽ የወልዋሎዎች ብቸኛ ሙከራ 31ኛው ደቂቃ ላይ ኦዶንጎ የተከላካዮችን ስህተት ተጠቅሞ በፈጠረው አጋጣሚ የተገኘ ሲሆን ሜንሳህ ሙከራውን ማዳን ችሏል። ቡድኑ ግብ ከተቆጠረበት በኋላ በጭማሪ ደቂቃ ምላሽ ለመስጠት በዋለልኝ ገብሬ ያደረገው ሙከራም ፍሬ ማፍራት አልቻለም።ቡድኑ ቀይሮ ወደ ሜዳ ያስገባቸው ወጣቶቹ አጥቂዎች ቸርነት አውሽ እና ብሩክ በየነ ተፅዕኖም ለሀዋሳ ተደጋጋሚ ሙከራዎችን መፍጠር ችሏል። 86ኛው ደቂቃ ላይ ከሁለቱ ተጫዋቾች ጥምረት ተገኝቶ ቸርነት የሞከረው እና ዮሃንስ ሽኩር ያወጣው ኳስ ለዚህ ማሳያ የሚሆን ነው። ነገር ግን ጭማሪ ደቂቃ ላይ ኮከብ ሆኖ ያመሸው ደስታ ዮሃንስ ከመሀል የላከውን ኳስ ታፈሰ ሰለሞን በአግባቡ ተቆጣጥሮ እና ሁለት የወልዋሎ ተከላካዮችን አልፎ ግብ ጠባቂው ዮሀንስ ሽኩርን አቅጣጫ በማሳት በድንቅ አጨራረስ ሶስተኛ ግብ ማስቆጠር ችሏል።
